Il-Kardinal George Pell inħeles mill-ħabs wara li rebaħ l-appell u l-Ogħla Qorti Awstraljana bidlet is-sentenza tiegħu. Fl-2018, l-ex teżorier tal-Vatikan, li għandu 78 sena, kien instab ħati li lura fis-snin disgħin kien abbuża minn żewġ subien ta’ 13-il sena f’Melbourne. Is-sena l-oħra huwa kien weħel sitt snin ħabs. Madankollu, l-Ogħla Qorti fl-Awstralja temmet din is-sentenza b’mod immedjat. Dan wara li qalet li l-ġurija ma kinitx ikkunsidrat sewwa l-evidenza kollha li kienet ġiet preżentata. Min-naħa tiegħu, sa mill-bidu lura fl-2017, meta kien ġie akkużat mill-Pulizija, huwa dejjem baqa’ jisħaq l-innoċenza tiegħu. Il-każ tiegħu kien ħasad il-Knisja hekk kif huwa kellu rwol importanti fil-Knisja fost l-oħrajn konsulent tal-Papa.